**Jonathan Granström** (s. 9. maaliskuuta 1986 Orsa, Ruotsi) on ruotsalainen jääkiekkoilija, joka pelaa SHL-joukkue Brynäs IF:ssä. Hän on pelipaikaltaan keskushyökkääjä, mutta osaa pelata myös laidassa. Elite Prospects -sivuston mukaan Granström on työteliäs sentteri ja "agitaattori", joka tekee tilaa ketjukavereilleen. Hän ei ole kovin isokokoinen, mutta Granström on kuitenkin raamikas ja fyysinen pelaaja. Hän on käyttökelpoinen sekä yli- että alivoimalla.

Ura
---

### Seuraura

Granström on Mora IK:n kasvatti. Hän jakoi kaudella 2003–2004 seuran J20-junioreiden sisäisen pistepörssin toisen sijan Jens Jakobsin kanssa. Granström debytoi samalla kaudella myös miesten peleissä pelattuaan Moran Allsvenskan-joukkueessa neljä Kvalserien-ottelua ilman tehopisteitä. Joukkueen kausi päättyi Elitserien-nousuun. Kaudella 2004–2005 hän oli Moran J20-junioreiden kolmanneksi paras pistemies tehoilla 11+16=27. Granström pelasi kauden aikana kaksi Elitserien-ottelua. Kausi 2005–2006 oli hänelle varsinainen tulokaskausi liigassa ja Granström teki 43 runkosarja- ja viidessä playoff-ottelussa viisi syöttöpistettä. Kauden 2006–2007 aikana hän osallistui Moran kanssa myös Spengler Cupiin. Kauden 2007–2008 päätteeksi joukkue putosi takaisin Allsvenskaniin.

Kaudeksi 2008–2009 Granström siirtyi kaksivuotisella sopimuksella Brynäs IF:ään. Hän oli joukkueen neljänneksi paras pistemies tehoilla 10+16=26. Granström sijoittui myös 112 minuutillaan Elitserienin jäähypörssissä kuudenneksi. Kaudella 2009–2010 hän teki liigan yhden kauden piste-ennätyksensä tehoilla 10+18=28. Helmikuussa 2010 Granström teki Brynäsin kanssa kaksivuotisen jatkosopimuksen. Kaudella 2011–2012 hän toimi joukkueen varakapteenina. Kaudella 2011–2012 Granström sijoittui 91 minuutillaan Elitserienin jäähypörssissä kolmanneksi. Hän voitti kauden päätteeksi Ruotsin-mestaruuden. Kesäkuussa 2012 Granström teki Brynäsin kanssa taas kaksivuotisen jatkosopimuksen.

Granström sijoittui kaudella 2012–2013 101 minuutillaan Elitserienin jäähypörssissä kolmanneksi. Kaudeksi 2014–2015 hän siirtyi kaksivuotisella sopimuksella Luleå HF:n riveihin. Granström jakoi 84 minuutillaan koko SHL:n (ent. Elitserien) jäähypörssin neljännen sijan Färjestad BK:n Shawn Lalonden kanssa. Hän voitti kauden aikana Mestarien liigan mestaruuden. Kaudella 2015–2016 Granström teki 13 osumallaan Ruotsin pääsarjatason yhden kauden maaliennätyksensä ja hän oli Luulajan kolmanneksi paras maalintekijä. Pudotuspeleissä Granström oli joukkueen paras pistemies tehoilla 5+6=11.

Kaudeksi 2016–2017 Granström palasi kolmivuotisella sopimuksella Brynäsiin. Hän voitti kauden päätteeksi SHL-hopeaa.

### Maajoukkueura

Granström pelasi alle 20-vuotiaiden MM-kilpailuissa vuonna 2006, jolloin hän oli neljällä syöttöpisteellään Ruotsin paras syöttäjä Erik Anderssonin kanssa. Granström valittiin Slovakiaa vastaan pelatun alkulohkon ottelun päätteeksi joukkueen ottelun parhaaksi pelaajaksi. Yhteensä hän on pelannut 14 nuorten maaottelua.

Ruotsin A-maajoukkueessa Granström on pelannut kuusi ottelua tehopistein 2+3=5. Hän teki A-maajoukkuedebyyttinsä 14. huhtikuuta 2010 Arosassa Sveitsiä vastaan. Granström teki ottelussa myös ensimmäisen A-maajoukkuemaalinsa.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2004–2005 | Mora IK | Elitserien | 2 | 0 | 0 | 0 | 2 | – | – | – | – | – |
| 2005–2006 | Mora IK | Elitserien | 43 | 0 | 5 | 5 | 49 | 5 | 0 | 0 | 0 | 10 |  |  |  |  |  |  | JMM | 6 | 0 | 4 | 4 | 8 |
| 2006–2007 | Mora IK | Elitserien | 50 | 3 | 1 | 4 | 18 | 2 | 0 | 0 | 0 | 6 |
| 2007–2008 | Mora IK | Elitserien | 54 | 7 | 4 | 11 | 34 | – | – | – | – | – |
| 2008–2009 | Brynäs IF | Elitserien | 55 | 10 | 16 | 26 | 112 | 4 | 0 | 0 | 0 | 27 |
| 2009–2010 | Brynäs IF | Elitserien | 55 | 10 | 18 | 28 | 66 | 5 | 1 | 2 | 3 | 4 |
| 2010–2011 | Brynäs IF | Elitserien | 50 | 5 | 20 | 25 | 48 | 5 | 1 | 1 | 2 | 4 |
| 2011–2012 | Brynäs IF | Elitserien | 42 | 5 | 8 | 13 | 91 | 17 | 5 | 5 | 10 | 30 | Le Mat-pokalen |
| 2012–2013 | Brynäs IF | Elitserien | 54 | 4 | 15 | 19 | 101 | 2 | 0 | 0 | 0 | 6 |
| 2013–2014 | Brynäs IF | SHL | 33 | 2 | 9 | 11 | 36 | 5 | 0 | 1 | 1 | 14 |
| 2014–2015 | Luleå HF | SHL | 54 | 7 | 8 | 15 | 84 | 9 | 1 | 1 | 2 | 6 |
| 2015–2016 | Luleå HF | SHL | 49 | 13 | 10 | 23 | 30 | 11 | 5 | 6 | 11 | 14 |
| 2016–2017 | Brynäs IF | SHL | 46 | 7 | 10 | 17 | 38 | 18 | 2 | 6 | 8 | 8 |
| 2017–2018 | Brynäs IF | SHL | 43 | 7 | 6 | 13 | 79 | 3 | 0 | 0 | 0 | 8 |
| 14 kautta | yhteensä | Elitserien/SHL | 630 | 80 | 130 | 210 | 788 | 86 | 15 | 22 | 37 | 129 |

Lähteet
-------

* Jonathan Granström The Internet Hockey Databasessa (englanniksi)
* Jonathan Granström *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7  Jonathan Granström *Elite Prospects*. Everysport Media Group AB.  (englanniksi)
2. ↑  Pettersson, Robert: Brynäs förlänger med nyckelspelare *Hockeysverige.se*.  10.2.2010. NewsMe. Viitattu 11.1.2017. (ruotsiksi)
3. ↑  Hedlund, Robert: Första nyförvärvet klart! *luleahockey.se*.  11.4.2014. Luleå Hockey Drift AB. Viitattu 11.1.2017. (ruotsiksi)
4. ↑  Carlsson, Catarina: Jonathan Granström tillbaka i Brynäs IF *brynas.se*.  18.4.2016. Brynäs AB. Viitattu 11.1.2017. (ruotsiksi)
5. ↑  BEST PLAYERS PER GAME (pdf)  6.1.2006. IIHF.  Arkistoitu 22.12.2014. Viitattu 11.1.2017. (englanniksi)
6. ↑  Deltagarlista VM-läger 1 (pdf) *swehockey.se*. Svenska Ishockeyförbundet. Viitattu 11.1.2017. (ruotsiksi)